將到霅隴
作者：衛宗武
朝代：宋

paragraphs: 春巒如佳賓，應接何敢暇。
我來日與對，不覺迫初夏。
繁林湧翠霧，經綜密無罅。
鳴鳥間啼鶑，鄭音忽奏雅。
萋萋碧草間，曄曄赬紫亞。
幽棲絕俗交，燕坐陪僧話。
論事覈古今，談禪悟生化。
新茗瀹雲濤，迥勝酒新醡。
嘉蔬煮玉版，可鄙食肉者。
時誦淵明詩，萬慮足陶寫。
芳春背人去，歸舟行步駕。
好山不可載，寫入無聲畫。